মিয়ানমারের রোহিঙ্গা মুসলমানদের ওপর সেদেশের সেনাবাহিনী ও জঙ্গী বৌদ্ধ গোষ্ঠীর গণহত্যা, অত্যাচার ও নির্যাতনে বিশ্বে ব্যাপক প্রতিবাদ, উদ্বেগও উৎকণ্ঠা দেখা দিলেও এটি বাংলাদেশের জন্য বিরাট সমস্যা হিসাবে অবির্ভূত হয়েছে। অন্তত : ১০ লাখ রোহিঙ্গা বাংলাদেশে আশ্রয় নিয়েছে। তাদের আশ্রয় ও নিরাপত্তা দেয়ার কারণে বিশ্বব্যাপী বাংলাদেশ বিপুলভাবে প্রশংসিত হলেও এ সমস্যার সন্তোষজনক সমাধান কবে হবে, কেউ বলতে পারেনা। এখনো রোহিঙ্গারা আসছে। ওদিকে ভারতে আশ্রিত রোহিঙ্গাদেরও বাংলাদেশে ঠেলে দেয়া হচ্ছে। একইভাবে আসামের মুসলমানদের বাংলাদেশে ঠেলে দেয়ার অপচেষ্টা চলছে। এটা আগামীতে বড় সমস্যা হয়ে দাঁড়াতে পারে। রোহিঙ্গা ইস্যুতে বাংলাদেশ আন্তর্জাতিক পর্যায় থেকে সমর্থন লাভ করলেও ‘নিকট বন্ধুদের’ কাছ থেকে কার্যকর সমর্থন লাভে সমর্থ হয়নি। এটা আমাদের বিদেশনীতির দুর্বলতারই সাক্ষ্য দেয়। বঙ্গবন্ধুর ৭ মার্চের ভাষণ আন্তর্জাতিক দলিল হিসাবে স্বীকৃতি পেয়েছে, যা দেশের জন্য একটা বড় অর্জন। এছাড়া আরও কিছু ক্ষেত্রে আন্তর্জাতিক পর্যায়ে বাংলাদেশের অবস্থানের অগ্রগতি হয়েছে। পারমানবিক বিদ্যুৎ কেন্দ্রসহ বেশ কিছু মেগা প্রকল্প বৈদেশিক সহায়তায় হাতে নেয়া সম্ভব হয়েছে। আন্তর্জাতিক পর্যায়ে গতায়ু বছরে ইতিবাচক- নেতিবাচক নানা ঘটনা ঘটেছে। গেøাবাল ভিলেজের অংশীদার হওয়ার কারণে বাংলাদেশ এসব ঘটনার প্রভাব ও প্রতিক্রিয়া থেকে মুক্ত নয়। মধ্যপ্রাচ্যের পরিস্থিতি আরও জটিলতার দিকেই ধাবমান। সেখানে নতুন করে রাজনৈতিক মেরুকরণ হচ্ছে। এর মধ্যেই মার্কিন প্রেসিডেন্ট ট্রাম্প জেরুজালেমকে ইসরাইলের রাজধানী হিসাবে স্বীকৃতি দিয়েছেন। এর ফলে মধ্যপ্রাচ্যের শান্তি প্রক্রিয়ায় ছেদ রেখা অংকিত হয়েছে। বিশ্বব্যাপী এর তীব্র প্রতিক্রিয়া হয়েছে। কার্যত : এই উপলক্ষে যুক্তরাষ্ট্র একঘরে হয়ে পড়েছে। জাতিসংঘ সাধারণ পরিষদে তার বিরুদ্ধে প্রস্তাব পাস এর প্রমাণ বহন করে। বিশ্বব্যাপীই ধর্মীয় সম্প্রদায়িক প্রবণতা ও বর্ণবাদী মনোভাব বিস্তার লাভ করেছে, যা আগামী দিনের জন্য অশনি সংকেত। বিশ্বের শান্তি, নিরাপত্তা, উন্নয়ন, সহযোগিতা, সহাবস্থানের পরিবেশ কীভাবে নিশ্চিত হতে পারে, বিশ্ব নেতৃবৃন্দকেই তা ভাবতে হবে এবং এখনই তার উপযুক্ত সময়।